คุณค่าทางโภชนาการของยำดอกแค มีอะไรบ้าง
คุณค่าทางโภชนาการของยำดอกแค เมื่อกินกับข้าวสวย 3 ทัพพี ให้พลังงานประมาณ 324 กิโลแคลอรี ให้ไขมันเพียง 1.9 กรัม จึงจัดว่าเป็นอาหารอีกสำรับหนึ่งที่ให้พลังงานและไขมันน้อย รวมทั้งเป็นแหล่งของโปรตีนที่ดี เนื่องจากให้โปรตีนประมาณร้อยละ 32 ของปริมาณที่แนะนำให้กินในหนึ่งวัน โดยโปรตีนส่วนใหญ่มาจากเนื้อสัตว์ ได้แก่ ปลาหมึก กุ้ง และเนื้อหมู ซึ่งเป็นโปรตีนที่มีคุณภาพดีให้กรดอะมิโนที่ครบถ้วน อาหารจานนี้อาจกล่าวได้ว่าเป็นอาหารที่เหมาะสำหรับผู้ที่ต้องการลดหรือควบคุมน้ำหนักตัว

อย่างไรก็ตาม สำหรับผู้ที่ต้องการพลังงานตามปกติ เช่น 1,600 กิโลแคลอรีสำหรับเด็ก หญิงวัยทำงาน ผู้สูงอายุ หรือ 2,000 กิโลแคลอรี สำหรับวัยรุ่นและชายวัยทำงาน การกินอาหารจานนี้เพียงอย่างเดียวคงไม่เพียงพออย่างแน่นอน ควรกินอาหารประเภทอื่นๆ ร่วมด้วย เช่น อาจมีกับข้าวอื่นเพิ่มอีกสักอย่างหรือผลไม้ เป็นต้น

เมื่อดูปริมาณใยอาหาร ยำดอกแคพร้อมข้าวสวย ให้ใยอาหารค่อนข้างน้อย คิดเป็นร้อยละ 6.4 ของปริมาณที่แนะนำให้กินต่อหนึ่งวันเท่านั้น (แนะนำ 25 กรัม ต่อวัน) ดังนั้นอาหารที่ควรเลือกกินเพิ่มเติมพร้อมกับอาหารจานนี้ หรือการกินอาหารในมื้อถัดไปควรให้มีใยอาหารมากขึ้น โดยการเลือกกินอาหารที่มีพืชผักเป็นส่วนประกอบ รวมทั้งผลไม้ด้วย สำหรับปริมาณคอเลสเตอรอล อาหารจานนี้นับว่ามีปริมาณคอเลสเตอรอลไม่มากเกินไป คือคิดเป็น 1 ใน 3 ของปริมาณที่แนะนำให้กินต่อวันเท่านั้น (แนะนำให้กินไม่เกินวันละ 300 มิลลิกรัม)
โภชนวิทยา